**3η Διδακτική Ενότητα: Ἐπίκουρος Πρὸς Μενοικέα, 122 –Σχολικό βιβλίο Παράλληλο Κείμενο**

**Παράλληλο Κείμενο**

**Σενέκας, Ἐπιστολή 90, 27**

Η φιλοσοφία, επιμένω, δεν κατασκευάζει εργαλεία για τις καθημερινές μας ανάγκες. Γιατί της αποδίδεις τόσο ασήμαντα πράγματα; Μπροστά σου βλέπεις τον (αρχι)τεχνίτη της ζωής. Τις άλλες τέχνες τις έχει βεβαίως υπό την εξουσία της. γιατί εφόσον ελέγχει τη ζωή, ελέγχει και αυτά που υπηρετούν ή ομορφαίνουν τη ζωή. Αλλά ο δικός της σκοπός είναι η ευτυχία. σ’ αυτήν μας οδηγεί και γι’ αυτήν μας ανοίγει τον δρόμο.

(μετάφραση Τ. Νικολαΐδης)

1. **Ποια είναι η σχέση της φιλοσοφίας με τις άλλες τέχνες σύμφωνα με τον Σενέκα;**

Η φιλοσοφία ως η αληθινή και απώτερη τέχνη της ζωής έχει ηγετικό ρόλο έναντι των άλλων τεχνών. Η φιλοσοφία ελέγχει στο σύνολό της τον ανθρώπινο βίο, δηλαδή διαμορφώνει και κατευθύνει συνολικά τη ζωή του ανθρώπου. Αντίθετα, οι άλλες τέχνες προσφέρουν τα μέσα που υπηρετούν ανάγκες του βίου είτε τις πρακτικές που ομορφαίνουν τη ζωή. Εφόσον η φιλοσοφία ελέγχει τον βίο κατά λογική αναγκαιότητα ελέγχει και τις τέχνες που υπηρετούν ή ομορφαίνουν τη ζωή. Ο φιλόσοφος μάλιστα χαρακτηρίζεται ως αρχιτεχνίτης της ζωής ανάμεσα σε άλλους τεχνίτες, των οποίων ο ρόλος περιορίζονταν σε επιμέρους υπηρεσίες προς τον άνθρωπο. Ο κυρίαρχος ρόλος της φιλοσοφίας δικαιολογείται από το γεγονός ότι κατά αποκλειστικότητα αποβλέπει στην επίτευξη του απώτερου στόχου στη ζωή του ανθρώπου, δηλαδή στην ευδαιμονία. Οι υπόλοιπες τέχνες αδυνατούν από μόνες τους να εξασφαλίσουν την κατάκτηση της ευδαιμονίας. Όμως οι τέχνες αυτές δύνανται να συνεπικουρήσουν το έργο της φιλοσοφίας.

**2.Ποιος είναι ο σκοπός της φιλοσοφίας; Να συγκρίνετε την άποψη του Σενέκα με την άποψη του Αριστοτέλη και του Επίκουρου με βάση τα κείμενα που μελετήσατε σ’ αυτή την ενότητα;**

Οι αντιλήψεις του Ρωμαίου φιλοσόφου Σενέκα σχετικά με τον σκοπό και την αξία της φιλοσοφίας προσεγγίζουν σε μεγάλο βαθμό τις απόψεις του Αριστοτέλη και του Επίκουρου. Σκοπός της φιλοσοφίας είναι η κατάκτηση της ευδαιμονίας. Η φιλοσοφία (συν)διαμορφώνει τον ανθρώπινο βίο, προσδιορίζει στόχους, προτεραιότητες, στάσεις με στόχο την ευτυχία.

Ο Επίκουρος συνδέει τη φιλοσοφία με την ευδαιμονία. Η φιλοσοφία κατά τον Επίκουρο δεν είναι μια θεωρητική γνώση, μια κοσμοθεωρία αλλά έχει πρακτικό χαρακτήρα. Η φιλοσοφία συνιστά έναν τρόπο ζωής και με τη σειρά του ο φιλοσοφημένος τρόπος ζωής μπορεί να οδηγήσει στο απώτερο «τέλος» (= σκοπός) της ζωής του, ***την ευδαιμονία.*** Η ψυχική οδύνη, ο σωματικός πόνος και η συνακόλουθη ταραχή της ψυχής είναι για τον Επίκουρο παγίδες που απειλούν την υγεία του ανθρώπου και υπονομεύουν ή ακυρώνουν την ευδαιμονία του. Από τη μια είναι οι επιθυμίες και τα πάθη του ανθρώπου, που κάνουν τη ζωή του περίπλοκη και από την άλλη διάφοροι φόβοι του (π.χ. για τα φυσικά φαινόμενα, το απρόβλεπτο της ζωής, την ασθένεια, τον θάνατο, τη μεταθανάτια ζωή), τα οποία διαταράσσουν την ψυχική γαλήνη και ηρεμία του ανθρώπου. Στόχος της φιλοσοφίας είναι να προστατεύσει τον άνθρωπο από παγίδες και εσφαλμένες επιλογές, που τον απομακρύνουν από τη γαλήνη, την αταραξία και την ηδονή. Το περιεχόμενο μιας φιλοσοφημένης ζωής είναι η απαλλαγή από ποικίλους φόβους και συνακόλουθα, η εξασφάλιση μιας ζωή γαλήνης, ηδονής και ελευθερίας.

Η φιλοσοφία κατευθύνει στη ορθή διαχείριση όλων αυτών των προκλήσεων και οδηγεί σε μια ζωή με μέτρο και ισορροπία, που μπορεί να εξασφαλίσει στον άνθρωπο την ευδαιμονία. Επομένως, ο φιλοσοφημένος τρόπος ζωής λειτουργεί ως θεραπεία μιας ζωής που ασθενεί. Η ευδαιμονία είναι η αποκατάσταση της χαμένης υγείας και η φιλοσοφία οδηγεί προς αυτήν λειτουργώντας ιαματικά.

Για τον Αριστοτέλη η φιλοσοφία δεν είναι μια θεωρητική γνώση, αλλά έχει ένα πρακτικό προσανατολισμό, δηλαδή στοχεύει στην κατάκτηση της ευδαιμονίας. Κατά τον Αριστοτέλη η φιλοσοφία διαθέτει την ορθοκρισία και προσεγγίζει το περιεχόμενο του κυρίως αγαθού, της απόλυτης αλήθειας. Η φιλοσοφία, επομένως, μπορεί να διδάξει στον άνθρωπο το «ὀρθῶς πολιτεύεσθαι» και συγχρόνως να προτείνει στάσεις και επιλογές ζωής που εξασφαλίζουν το «ὠφελίμως διάγειν τὸν βίον». Η φιλοσοφία, επίσης, βοηθά τον άνθρωπο μέσω του ορθού λόγου να διακρίνει το καλό από το κακό, το ωφέλιμο από το βλαβερό, το δίκαιο από το άδικο∙ δηλαδή, μέσω του φιλοσοφικού στοχασμού, της ορθοκρισίας και της κριτικής αποτίμησης των συνθηκών (κοινωνικές συνθήκες, κυρίαρχο σύστημα αξιών) ο άνθρωπος αποφεύγει τις υπερβολές και την έλλειψη στις επιλογές , στις στάσεις και στις πρακτικές βίου του, προσεγγίζει τη μεσότητα, άρα και την αρετή. Η κατάκτηση της αρετή οδηγεί τον άνθρωπο στην ευδαιμονία, την ατομική και τη συλλογική. Όπως αναφέρει ο Αριστοτέλης στα Ηθικά Νικομάχεια: «εὐδαιμονία ψυχῆς ἐνέργειὰ τις κατ΄ἀρετὴν τελείαν».